﻿လံာ်နၤဃူၣ်. Nahum 1

1 တၢ်အကလုၢ်လီၤ လၢနံၤနဝ့ အဂ့ၢ်. လံာ်ပှၤအ့လကိၤၡးဖိ စီၤနၤဃူၣ် အထံၣ်တၢ်လၢညါခီ. 2 ယွၤအသးဆူၣ်, ဒီးမ့ၢ်ကစၢ် လၢအမၤဆၢ တၢ်အၢ လီၤ. ယွၤ မၤဆၢ တၢ်အၢ, ဒီးမ့ၢ်တၢ်သးထီၣ်အကစၢ် လီၤ. ယွၤ မၤဆၢ တၢ်အၢ လၢအဒုၣ်အဒါ, ပာ်အသးထီၣ် လၢအဒုၣ်အဒါ အလိၤလီၤ. 3 ယွၤသးထီၣ် ကီ, ဒီးအစိအကမီၤဒိၣ်, ဒီးတပာ်အီၤ လၢအတၢ်ဒဲးဘး တအိၣ်ဘၣ်န့ၣ်ဘၣ်. ယွၤအကျဲ အိၣ်ဝဲ လၢကလံၤသဝံး အပူၤ, ဒီးလၢကလံၤမုၢ်တွၤ အပူၤ, ဒီး တၢ်အၢၣ်တဖၣ်န့ၣ် မ့ၢ်တၢ်အကမူၣ် လၢအခီၣ်ထံးလီၤ. 4 သိၣ်ဃီၣ် ပီၣ်လဲၣ်, ဒီးဒုးလီၤသံးကွံာ်အီၤ, ဒီးဒုးလီၤသံးကွံာ် ထံမိၢ်ပှၢ်ခဲလၢာ်, ဘၤၡၣ် ဒီးကၢ်မ့ၤလး အလၣ် လီၤဘဲ, လဘၤနိၣ် အဖီ လီၤညွံး, 5 ကစၢၢ်ကလိ ဟူးဝး လၢအဃိ, ဒီးတၢ်စိခိၣ် ပှံၢ်ထီၣ်ကွံာ်, ဒီးဟီၣ်ခိၣ် ကဆှဲး ကဆှိး လၢအမဲာ်ညါ, ဟီၣ်ခိၣ်ဒီး ကယဲၢ် ပှၤလၢအအိၣ် အဆိးဝဲ လၢအချၢ ခဲလၢာ်လီၤ. 6 မ့ၢ်မတၤ ဆၢထၢၣ် လၢအသးထီၣ် အမဲာ်ညါ သ့တဂၤလဲၣ်. ဒီးမ့ၢ်မတၤ အိၣ် လၢအသးကဲၤထီၣ် အပူၤ ကဲတဂၤလဲၣ်. အသးကဲၤထီၣ် လူလီၤအသး ဒ်မ့ၣ်အူ အသိးန့ၣ်, ဒီး လၢၢ်ဧိၤလ့ဧိၤ ကၢ်လီၤကလဲအီၤလီၤ. 7 ယွၤန့ၣ် ဂ့ၤဝဲလီၤ. မ့ၢ်တိာ်ဧိၤတာ်ဧိၤ လၢတၢ်ကိၢ်တၢ်ဂီၤ အမုၢ်တနံၤလီၤ. ဒီးသ့ၣ်ညါ ပှၤလၢအသန့ၤအသး လၢအီၤလီၤ. 8 မ့မ့ၢ် လၢတၢ်လုၣ်ဘၢတၢ် အတၢ်လုာ်န့ၣ်, ကမၤလၢာ်ကွံာ် အလီၢ်, ဒီးတၢ်ခံး ကလူၤ အဒုၣ်အဒါလီၤ. 9 သုကူၣ်တၢ်ထီဒါ ယွၤ လၢမနုၤတမံၤလဲၣ်. ကမၤ တၢ်လၢာ် စီဖ့ကလ့ၤလီၤ. တၢ်နးတၢ်ဖှီၣ် တဂဲၤဆၢထၢၣ် ခံစု တစုဘၣ်. 10 မ့ၢ်ထ့လိာ်အသး, ဒ်တၤဆှုၣ်အသိး, ဒီးမ့ၢ်အီတၢ် ဒ်ပှၤအီမူၤအသး အသိး ဘၣ်ဆၣ်ဒီး, မ့ၣ်အူ ကအီၣ်ကွံာ်အီၤ ဒ်လီၢ်အကမူၣ်ဃ့စှိးမဃဲး အသိးန့ၣ်လီၤ. 11 ဟဲထီၣ်ဝဲ လၢနပူၤ, ပှၤကူၣ်တၢ်အၢထီဒါ ယွၤ, ပှၤကူၣ်လိာ်အသး လၢတၢ်အၢလီၤ. 12 ယွၤ စံးဒ်အံၤ, မ့ၢ် လၢထီၣ်ပှဲၤထီၣ် ဒီးအါဝဲ ဒ်န့ၣ် ဘၣ်ဆၣ်ဒီး, ကဘၣ် တၢ်ကူာ်လီၤကွံာ်ဒ်န့ၣ်, ဒီးဟးထီၣ်ကွံာ်ဝဲလီၤ. 13 ယမၤနးမၤဖှီၣ်တ့ၢ်နၤ ဘၣ်ဆၣ်ဒီး, ယတမၤနးမၤဖှီၣ်လၢၤဘၣ် နၤဘၣ်. အဂ့ၢ်ဒ်အံၤ, ခဲကနံၣ်အံၤ ယကမၤကၢ်ကွံာ် အနီၣ်ယိးဘိ လၢနလိၤ, ဒီးကမၤတဲာ်ကွံာ်ပျံၤ လၢအစၢဃာ်နၤလီၤ. 14 ဒီးယွၤ မၤလိာ်တၢ် ဘၣ်ဃးဒီးနၤ, လၢတၢ်တဖှံလၢၤဘၣ် နမံၤဘၣ်. လၢနကစၢ်တဖၣ် အဟံၣ်ပူၤန့ၣ် ယကဒီၣ်တဲာ်ကွံာ် တၢ်ဂီၤစိးပျၤအသး, ဒီးတၢ်ဂီၤသိအသးလီၤ. ယကမၤ နတၢ်သွၣ်ခိၣ်ပူၤလီၤ. အဂ့ၢ်ဒ်အံၤ, နမ့ၢ် တၢ်သးဘၣ်အၢလီၤ. 15 ကွၢ်ကွၢ်, ပှၤအခီၣ် လၢအစံၣ်တဲၤတဲလီၤ တၢ်သးခုအကစီၣ်, လၢအစံၣ်တဲၤတဲလီၤ တၢ်ဃူတၢ်ဖိးန့ၣ် အိၣ်ဝဲ လၢကစၢၢ်ကလိလီၤ. ယူဒၤဧၢ, တိၢ်န့ၢ် နတၢ်မၤဘူၣ်အနံၤတဖၣ်, မၤဘူၣ်တၢ် လၢနဆိၣ် လၢနကမၤဘူၣ် တက့ၢ်. အဂ့ၢ်ဒ်အံၤ, ပှၤအၢ တခီဂာ်လၢၤဘၣ်နၤဘၣ်. ဘၣ် တၢ်ဒီၣ်တဲာ်ကွံာ်လၢာ် လ့ၤတက့ၤလီၤ.

1 ပှၤမၤပြံမၤပြါတၢ် တဂၤန့ၣ် ဟဲထီၣ်ဝဲဆူ နမဲာ်ညါလီၤ. ပၢၤ တိာ်ဧိၤတာ်ဧိၤ, ကွၢ် ကျဲဧိၤကပူၤဧိၤ, ပာ်ဆူၣ်ထီၣ် နယီၢ်ဒ့, ဒုးဆူၣ်ထီၣ်နသး လၢတၢ်အစိအကမီၤ တုၤအလၢာ် တက့ၢ်. 2 အဂ့ၢ်ဒ်အံၤ, ပှၤမၤအိၣ်ကလီတၢ်ဖိ မၤအိၣ်ကလီအီၤ, ဒီးမၤဟးဂီၤ အဒ့အဖီ ဘၣ်ဆၣ်, ဒီးယွၤ ကဒုးအိၣ်ထီၣ်က့ၤ ယၤကိာ် အကဟုကညီၢ် ဒ်အံၣ်စရ့လး အကဟုကညီၢ် အသိးန့ၣ်လီၤ. 3 အပှၤအဆူၣ် အကတီၤန့ၣ် ဂီၤဝဲ, ပှၤသုးဖိ ကူသိးဝဲ လၢတၢ်ဂီၤဆှုၣ်ကလာ်လီၤ. လၢကတဲာ်ကတီၤ တၢ်အမုၢ်တနံၤန့ၣ် အလ့ၣ်ကဟၣ် အိၣ်ဝဲဒီး ထါဂဲာ်သီ ကပြုၢ်ကပြီၤ, ဘီသ့ၣ်ဆှိယၤထီၣ်အသးလီၤ. 4 လ့ၣ်ကဟၣ်တဖၣ် ဃ့ၢ်သဖှိဝဲ လၢခိ, လဲၤဝဲ ချ့ချ့ကလဲာ် လၢကျဲဖးလဲၢ် အပူၤလီၤ. ဖျါဝဲ မၤသးဒ် ဆှီဧိၤဝၣ်ဧိၤ အသိးန့ၣ်, ဃ့ၢ်ဝဲ ဒ်လီဝၢ်ဒံး အသိးန့ၣ်လီၤ. 5 အဝဲဒၣ် သ့ၣ်နီၣ်ထီၣ်က့ၤ အပဒိၣ်ဖးဒိၣ်တဖၣ်လီၤ. အဝဲသ့ၣ် အခီၣ်ဘၣ်တိၢ် လၢအလဲၤဖိးဖိး အဖၢမုၢ်, လဲၤဝဲချ့ချ့ဆူ ဝ့ၢ်ခိၣ်ဒူ, ဒီးကတဲာ်ကတီၤ တိာ်ဧိၤတာ်ဧိၤလီၤ. 6 ထံမိၢ်ပှၢ် အတြဲၤ အိၣ်အိးထီၣ်အသး, ဒီးအနူၢ်အစီၤန့ၣ် ပှံၢ်ကွံာ်ဝဲလီၤ. 7 နံၤနဝ့ အိၣ်ဘ့ၣ်ဆ့, ဒီးလဲၤထီၣ်ဝဲ, ဒီးအကုၢ်ပိာ်မုၣ်တဖၣ် မၤသီၣ်ထီၣ် အကလုၢ် ဒ်ထိၣ်လွံၢ် ပှ့ၤအသိးန့ၣ်, ဒီးဒဲလီၤ အသးနါပှၢ်လီၤ. 8 နံၤနဝ့ လၢမုၢ်နံၤတဖၣ် လၢပျၢၤလံၤလံၤ မ့ၢ်မၤသးဒ် ထံနိၣ်ပူၤအသိး ဘၣ်ဆၣ်ဒီး, ဃ့ၢ်ထီၣ်ဝဲလီၤ. အိၣ်ကတီၢ်, အိၣ်ကတီၢ် တက့ၢ်. ဘၣ်ဆၣ်ဒီး ပှၤတကွၢ်ကဒါက့ၤဘၣ် လၢအလီၢ်ခံ နီတဂၤဘၣ်. 9 ဂုာ်န့ၢ် စ့, ဂုာ်န့ၢ် ထူတက့ၢ်. ဒီးတၢ်အစုလီၢ်အခီၣ်ခိၣ် အကတၢၢ် တအိၣ်ဘၣ်. တၢ်အဃၢၤအဃိၢ် လၢပှၤသးလီဝဲန့ၣ် အိၣ် အါအါကလဲာ်လီၤ. 10 တၢ်အိၣ်ကလီ, ဒီးတၢ်အိၣ်သဘျ့, ဒီးတၢ်အိၣ်သယုၢ်ဝဲလီၤ. ဒီးပှၤကညီအသး ပှံၢ်ထီၣ်ဝဲ, ဒီးအခီၣ်လ့ၣ်ခိၣ် ကနိး, ဒီးပှၤအယီၢ်ဒ့ ဆိးကဲး ခဲလၢာ်, ဒီး ကယဲၢ် ပှၤအမဲာ် လီၤဝါဝဲလီၤ. 11 ခ့ယုၢ်မိၢ် အတဝၢ, ခ့ယုၢ်ဖိ အီၣ်တၢ်အလီၢ် ဖဲခ့ယုၢ်, ဒီး ခ့ယုၢ်မိၢ်, ဒီးခ့ယုၢ်အဖိ လဲၤတၢ်, ဒီးတၢ်တမၤပျံၤဘၣ် အီၤန့ၣ် မ့ၢ်အအိၣ်ဖဲလဲၣ်. 12 ခ့ယုၢ် အ့ၣ်ဖှီတၢ် လၢအဖိအဂီၢ်, ဒီးမၤသံတၢ် လၢခ့ယုၢ်မိၢ် အဂီၢ်, ဒီးမၤပှဲၤ အတဝၢပူၤ ဒီးတၢ်လၢအအ့ၣ်ဖှီဝဲ, ဒီး အအိၣ်အဆိးအလီၢ်န့ၣ် ဒီးအ့ၣ်ဖှီတၢ်လီၤ. 13 ကွၢ်ကွၢ်, ယအိၣ်ထီဒါနၤ, တၢ်သုးမုၢ်ဂီၢ်မုၢ်အယွၤ စံးဝဲဒၣ်, ယကဆူးထီၣ်ကွံာ် အလ့ၣ်ကဟၣ် လၢမ့ၣ်အူခုၣ်, ဒီးနးကအီၣ်ကွံာ် နခ့ယုၢ်ဖိ, ဒီးယကဒီၣ်တဲာ်ကွံာ် အအ့ၣ်ဖှီတၢ် လၢထံဧိၤကီၢ်ဧိၤ အပူၤ, ဒီးပှၤတနၢ်ဟူလၢၤဘၣ် နကလူး အကလုၢ်ဘၣ်လီၤ.

1 ဝ့ၢ် ဘၣ်အၢ ဒီးတၢ်သွံၣ်န့ၣ် ဘၣ်အဖှီၣ်လီၤ. အိၣ်ဝဲဒီး တၢ်ကတိၤ ကဘျံးကဘျၣ်, ဒီးတၢ်ဂုာ်ဆူၣ်ပျီဆူၣ် ပှဲၤဆၢၣ်ကလာ်လီၤ. တၢ်ဂုာ်န့ၢ်န့ၣ် တဟးထီၣ်ကွံာ်ဘၣ်. 2 နီၣ်ဖျ့ အသီၣ်, ဒီးလ့ၣ်ကဟၣ်ဒၢ အသီၣ်, ဒီးကသ့ၣ်စံၣ်ခဲခီ, ဒီးလ့ၣ်ကဟၣ် လဲၤသဖှိဝဲ, 3 ပှၤဒိးထီၣ်ကသ့ၣ်, နးကယဲၢ်ကယူာ်ထီၣ်, ဒီးဘီကပြုၢ်ကပြီၤထီၣ်, ဒီးပှၤဂီၢ်မုၢ် ဘၣ်တၢ်မၤသံအီၤ, ဒီးပှၤအစိၣ် အါအါကလဲာ်န့ၣ် အိၣ်ဝဲ, ဒီးအစိၣ်တဖၣ် အကတၢၢ် တအိၣ်ဘၣ်. အခီၣ်ဘၣ်တိၢ် လၢပှၤအစိၣ်န့ၣ်လီၤ. 4 မ့ၢ်ဝဲ လၢပှၤဃဲသဲမုၣ် အတၢ်မၤကမၣ် အါအါကလဲာ် အဃိ, တၢ်မၤကဒါပမဲာ် အကစၢ်မုၣ် လၢအက့ၢ်အဂီၤဂ့ၤ, လၢအဆါကွံာ် ပှၤကလုာ်တဖၣ် လၢအတၢ်မၤကမၣ်မုၣ်ကမၣ်ခွါ အဃိ, ဒီးပှၤအဒူၣ်တဖၣ် လၢအမၤကဒါပမဲာ် အဃိလီၤ. 5 ကွၢ်ကွၢ်, ယထီဒါနၤ, တၢ်သုးမုၢ်ဂီၢ်မုၢ်အယွၤ စံးဝဲဒၣ်, ဒီးယကသလဲထီၣ် နဆ့ခီၣ်ထံးဆူ နမဲာ်, ဒီးယကဒုးနဲၣ် ပှၤကလုာ်တဖၣ် လၢနတၢ်အိၣ်ဘ့ၣ်ဆ့, ဒီးဘီဧိၤမုၢ်ဧိၤတဖၣ်န့ၣ် လၢနတၢ်မဲာ်ဆှးလီၤ. 6 ယကကွံာ်ဘၣ်နၤ လၢတၢ်မၤဘၣ်အၢ, ဒီးမၤဟးဂီၤ နလၤကပီၤ, ဒီးပာ်နၤ လၢတၢ်ကွၢ်ကီအလီၢ်လီၤ. 7 ဒီးတၢ်ကမၤအသး လၢကယဲၢ် ပှၤလၢအထံၣ်ဘၣ်နၤ, ကဃ့ၢ်ထီၣ်ကွံာ် လၢနအိၣ် ကိးဂၤဒဲး, ဒီးကစံး, နံၤနဝ့ အိၣ်သယုၢ်လီၤ. မ့ၢ်မတၤ ကဟီၣ် လၢအဃိလဲၣ်. ယကဃု ပှၤမၤမုာ်ထီၣ်က့ၤနၤ ဖဲလဲၣ်ပူၤလဲၣ်. 8 ဝ့ၢ်နိအၤမိၣ် လၢအအိၣ်ဝဲ လၢထံမိၢ်ပှၢ်တဖၣ် အကျါ, လၢထံ အိၣ်ဝးတရံးအီၤ, အတိာ်မ့ၢ် ပီၣ်လဲၣ်ပူၤ, ဒီးအခိၣ်ဒူမ့ၢ် ပီၣ်လဲၣ်နံၤန့ၣ် မ့ၢ်နဂ့ၤန့ၢ်အီၤ တက့ၢ်ဧါ. 9 ကူၤၡး ဒီးအဲၤကူပတူး ဒုးဆူၣ်ထီၣ်အီၤ လၢပှၤ လၢတၢ်ဂံၢ်ဝဲ တသ့ဘၣ်. ပှၤပူၤတၤဖိ ဒီးပှၤလံၤဘူဖိမ့ၢ် ပှၤမၤစၢၤနၤတဖၣ်လီၤ. 10 ဘၣ်ဆၣ်ဒီး တၢ်စိာ်ထီၣ်ကွံာ်အီၤ, တၢ်မၢကဲကုၢ်အီၤ, ဒီးပှၤစုးလီၤကွံာ် အဖိဆံး လၢကျဲခဲလၢာ် အခီၣ်ထံး, ဒီးပှၤဖးတၢ် လၢအပှၤအဒိၣ် အဂီၢ်, ဒီးအပှၤအဒိၣ်တဖၣ် ဘၣ်စၢဃာ်အီၤ လၢထးသွဲလီၤ. 11 နဲဒၣ် နကအီမူၤနသး စ့ၢ်ကီး, နကပာ်ခူသူၣ်နသး, နကဃု တၢ်အလီၢ်ပူၤဖျဲး ဒီးတၢ်အဒုၣ်အဒါလီၤ. 12 နတိာ်နတာ်ခဲလၢာ် မၤသးဒ် ချၢၣ်ဒၢ အိၣ်ဝဲဒီး ချၢၣ်ဒၢသၣ် လၢအမံဆိ အသိးန့ၣ်, ပှၤမ့ၢ်မၤဝးအီၤ ဒီး, လီၤတဲာ်ဝဲဆူ ပှၤလၢအအီၣ်ဝဲ အကိာ်ပူၤလီၤ. 13 ကွၢ်ကွၢ်, နပှၤဂီၢ်မုၢ် လၢနသးကံၢ်ပူၤ မၤသး ဒ်ပိာ်မုၣ် အသိးန့ၣ်လီၤ. နထံနကီၢ် အပဲတရီ ကဘၣ် တၢ်ပာ်အိးထီၣ်ဖးလဲၢ် လၢနဒုၣ်နဒါ အဂီၢ်လီၤ. မ့ၣ်အူ ကအီၣ်ကွံာ် နပဲတရီ အနီၣ်ဘိလီၤ. 14 ဒၢၣ်ထီၣ်ထံ လၢတၢ်ကဝီၤဃာ်ဝ့ၢ် အဂီၢ်, မၤခၢၣ်သနၢၢ် နတိာ်နတာ်တဖၣ်, လဲၤနုာ် လၢကပံာ်ကျါ, ဒီးယီၢ်တံၢ်ကပံာ်, ဒီးမၤကျၢၤထီၣ်က့ၤ အူးခဲ အဖၣ်ကပူၤ တက့ၢ်. 15 မ့ၢ်အူ ကအီၣ်နၤ ဖဲန့ၣ်, နး ကဒီၣ်တဲာ်ကွံာ်နၤ, ကအီၣ် နၤ ဒ်ဒွဲၣ်ယ့ၤလ့း အသိးန့ၣ်လီၤ. အါထီၣ် ဒ်ဒွဲၣ်ယ့ၤလ့း အသိး, အါထီၣ် ဒ်ဒွဲၣ်အၢ်ဘၤ အသိးန့ၣ် တက့ၢ်. 16 နမၤအါထီၣ် နပှၤကၤတၢ်ဖိ အါန့ၢ် ဆၣ်ဧိၤဖီဧိၤ လၢမူခိၣ် တက့ၢ်လီၤ. ဒွဲၣ်ယ့ၤလ့း သလၣ်ထီၣ်အသး ဒီးယူၤထီၣ်ကွံာ်ဝဲလီၤ. 17 နပဒိၣ်ဖးဒိၣ်တဖၣ်န့ၣ် မၤသးဒ် ဒွဲၣ်အၢ်ဘၤ အသိးန့ၣ်, ဒီးနပဒိၣ်ဖးဒိၣ်တဖၣ် ဒ်ဒွဲၣ်ကိာ် လၢအစီၢ်လီၤ လၢကရၢလိၤ လၢတၢ်ဂိၢ် အမုၢ်တနံၤ အသိးန့ၣ်လီၤ. တုၤ မုၢ် ဟဲထီၣ် ဒီး, ယူၤထီၣ်ကွံာ်, ဒီးမ့ၢ်အအိၣ် ဖဲလဲၣ်ဖဲလဲၣ်န့ၣ် ပှၤတသ့ၣ်ညါဘၣ်ဝဲဘၣ်. 18 အၤၡူၢ် အစီၤပၤဧၢ, နပှၤကွၢ်သိတဖၣ် မံခ့ဝဲ, နပဒိၣ်တဖၣ် မံလီၤဝဲ, နပှၤဂီၢ်မုၢ် လီၤပြံလီၤပြါ လၢကစၢၢ်လိၤ, ဒီးတၢ်ဒုးအိၣ်ဖှိၣ်ရိဖှိၣ်အီၤ တအိၣ်ဘၣ် နီတဂၤဘၣ်. 19 နဘၢၣ်ဖျိအလီၢ် လဲၢ်မးလီၤ. နပူၤလီၢ်ဆါ နးမးလီၤ. ကယဲၢ် ပှၤလၢအနၢ်ဟူ နကစီၣ် ခဲလၢာ်န့ၣ် ကဒဲ အစု လၢနလိၤလီၤ. အဂ့ၢ်ဒ်အံၤ, ပှၤလၢနတၢ်အၢ တလဲၤခီဂာ်ဘၣ် အီၤ တထံၣ်ဃီန့ၣ် မ့ၢ်အမ့ၢ် မတၤတဂၤလဲၣ်.